Graad 1’s reg vir grootskool | Netwerk24
Die Nieu-Seelandse slot Michael Fatialofa maak “goeie vordering” met sy herstelproses van ’n ernstige nekbesering wat hy vir die Worcester Warriors in ’n Engelse Premierliga-wedstryd opgedoen het.
Graad 1’s reg vir grootskool
Deur Linkie Bessinger 15 Januarie 2020 04:58
Die nuwe skooljaar het aangebreek en die gr. 1-klasse in die Vrystaat is Woensdagoggend vol opgewonde kinders wat gereed is vir die grootskool.
Shaun-Stine Venter (6) van Bloemfontein is buite homself van opgewondenheid oor sy eerste dag in gr. 1 Woensdag. Hy begin sy skoolloopbaan by die Laerskool Bloemfontein.Foto: Mlungisi Louw
Een van die nuwelinge is Shaun-Stine Venter (6) van Hilton in Bloemfontein, wat so opgewonde is oor sy eerste skooldag by die Laerskool Bloemfontein dat hy Woensdag gesê het hy gaan die aand glad nie slaap nie.
“Ek gaan niks slaap nie en wil sommer al vroeg skool toe gaan.
“Ek is baie opgewonde om baie slim te word en krieket te speel,” sê Shaun-Stine terwyl sy swaar tas vol boeke van sy klein skouertjies gly.
Om ’n graad een toe te rus vir sy nuwe skoolloopbaan jaag ’n ouer ’n paar rand uit die sak. Dan is dit net vir die basiese skoolklere.
By Trio Supplies, wat al 15 jaar in Bloemfontein sake doen, en hul susterstak, Tunika, sal dit ’n ouer sowat R1 350 kos om vir ’n meisie die basiese skoolklere te koop, en vir ’n seuntjie R1 315.
Anita Venter, eienaar, sê waar ouers in die verlede altyd drie tot vier stelle nuwe klere vir hul kinders gekoop het, koop hulle nou eerder twee of selfs net een stel.
“Ek vind dat ouers verkies om vir die kinders een nuwe stel te koop en dan ’n tweede stel by die skool se klerebank.
“Die ekonomie speel beslis ’n rol in die ouers se aankope,” sê Venter.
Anton Klopper, direkteur by die skoolklere-afdeling van Kloppers in Bloemfontein, sê sedert verlede jaar is daar ’n 5%-styging in die prys van skoolklere.
By Kloppers kos dit ongeveer R1 700 om ’n meisie en R1 500 om ’n seun uit te rus. Dit sluit dan ’n skoolbaadjie, ’n trui en ’n das in.
Klopper sê ook ouers koop hul kinders se skoolklere al hoe meer by skole se klerebank.
Meer oor: Leerling | Kinders | Gr. 1-Klasse | Eerste Skooldag | Gr.R-Klasse | Nuwelinge | Nuwe Skooljaar | Skoolklere